Septembarski progon
Istanbulski progon ili Septembarski progon (grčki: Σεπτεμβριανά; turski: 6–7 Eylül Olayları) je bio progon direktno usmjeren protiv grčke manjine u Istanbulu 6. i 7. septembra 1955. Židovi i Armenci koji su živjeli u gradu, kao i njihove radnje su također bili meta pogroma, kojim je rukovodila vlada Demokratske stranke premijera Adnana Menderesa. U razdoblju od 9 sati, istanbulska grčka zajednica je došla pod udare turske rulje, čiji je veliki dio kamionima dovožen u grad za ovaj događaj. Iako zagovornici pogroma nisu javno pozvali na ubijanje Grka, između 13 i 16 Grka i najmanje jedan Armenac (uključujući dva pravoslavna svećenika) je umrlo tokom ili poslije pogroma kao posljedica prebijanja i paljenja kuća. 32 Grka je teško ranjeno. Kao dodatak, desetine Grkinja su bile silovane, a veliki broj muškaraca je obrezan od strane rulje. Fizička i materijalna šteta je bila značajna i više od 2.348 grčkih radnji, 110 hotela, 27 apoteka, 23 škole i 73 crkve i više od hiljadu grčkih kuća je teško oštećeno ili uništeno. Procjene štete variraju od 69,5 miliona turskih lira koje je navodila turska vlada, preko 100 miliona britanskih funti koju su spominjali britanski diplomatski izvori, zatim 150 miliona američkih dolara koliko je procijenila Svetska unija crkava sve do 500 miliona dolara koliko je procijenila grčka vlada. Nemiri su ubrzali proces iseljavanja koji su doveli do nestanka grčke manjine u Turskoj. Od 200.000 koliko je brojala 1924. godine, u 2006. godini grčka zajednica u Istanbulu je procijenjena na tek više od 2.500 osoba. Povod za nerede su bile grčko-turske razmirice oko statusa Kipra. Turska vlada je organizovala ove nerede i stvorila je atmosferu za linč kroz medije i uz pomoć organizovanog bombaškog napada na turski konzulat u Solunu. Svjetska javnost nije reagovala na ovaj događaj.